# Vint-i-sis màrtirs de Nagasaki

Els vint-i-sis màrtirs de Nagasaki o màrtirs del Japó (日本二十六聖人, Nihon Nijūroku Seijin) són un grup de missioners catòlics al Japó, morts el 5 de febrer de 1597 a Nagasaki. Són venerats com a sants per l'Església catòlica, la d'Anglaterra i algunes esglésies luteranes.

## Història

El 15 d'agost de 1549, els jesuïtes espanyols Francesc Xavier, Cosme de Torres i Juan Fernández arribaren a Kagoshima per començar-hi l'evangelització del Japó. El 29 de setembre, Francesc Xavier es reuní amb el dàimio Shimazu Takahisa, que consentí en crear-hi una missió, a més de garantir-li protecció, entre altres raons, per minvar el poder dels monjos budistes i fomentar les relacions comercials amb Espanya i Portugal.
Cap al final del segle xvi, la missió havia convertit al cristianisme prop de 300.000 japonesos, però les relacions entre les autoritats japoneses i les d'Espanya i Portugal no eren bones. Els shoguns havien vist que a les Filipines, els espanyols havien assolit el poder i es distanciaren dels catòlics.
El 5 de febrer de 1597 va tenir lloc la primera persecució, que portà a l'execució, a Nagasaki, de vint-i-sis cristians: sis missioners franciscans espanyols, tres jesuïtes japonesos i disset terciaris franciscans japonesos, entre ells tres joves. Foren crucificats i travessats, a la creu, amb dues llances, execució habitual al Japó.
Les persecucions continuaren esporàdicament, fent-se més intenses entre 1613 i 1632. El cristianisme fou prohibit i no se'n podia fer proselitisme sota pena de mort.

## Veneració

El conjunt dels 26 màrtirs fou canonitzat el 8 de juny de 1862 per Pius IX Figuren al martirologi romà com a Sant Pau Miki i companys màrtirs, destacant-ne el jesuïta japonès. Com que el 5 de febrer era el dia de Santa Àgata de Catània, es trià com a festivitat litúrgica el 6 de febrer.

## Els 26 màrtirs

* Francesc o Adaucte, fuster de Kioto.
* Cosme Takeya, espaser d'Owari, que ajudava als franciscans d'Osaka.
* Pere Sukejiro, jove de Kioto, enviat pel superior Organtino per ajudar els presoners.
* Miquel Kozaki (Ise, 1551), fabricant d'arcs i fletxes, que ajudà els missioners a construir esglésies a Kioto i Osaka.
* Dídac Kisai (Okayama, 1533), coadjutor, hostatger de la missió jesuïta d'Osaka.
* Pau Miki (Tsunokuni, 1564), fill del capità Handayu Miki i educat al seminari d'Azuchi i Takatsuki, i sacerdot i predicador jesuïta.
* Pau Ibaraki (Owari), antic samurai, terciari franciscà i fabricant de sake.
* Joan de Soan de Gotoo (Gotoo, 1578), fill de cristians i jesuïta a Osaka.
* Lluís Ibaraki (Owari, 1585), nebot de Pau Ibaraki i Lleó Karasumaro.
* Antoni Deynan (Nagasaki, 1584), educat entre jesuïtes i franciscans a Nagasaki i Kioto.
* Pedro Bautista (San Esteban del Valle, Àvila, 1549), ambaixador d'Espanya i comissari dels franciscans.
* Martín de la Ascensión (Guipúscoa, 1567), franciscà i predicador a Osaka.
* Felip de Jesús, o de las Casas (Mèxic, 1573).
* Gonçalo Garcia (Vasei, Índia, 1557), mercader a Macau i germà llec franciscà. Pintura del s. XVII amb el martiri de Nagasaki.
* Francisco Blanco (Monterrei, Ourense), franciscà.
* Francisco de San Miguel (La Parrilla, Valladolid, 1544), franciscà.
* Maties, que s'oferí al martiri substituint una altra persona que els soldats buscaven.
* Lleó Karasumaru (Owari), germà de Pau Ibaraki i antic monjo budista; col·laborador dels franciscans.
* Ventura, llec franciscà.
* Tomàs Kozaki (Ise, 1583), llec franciscà a Osaka.
* Joaquim Sakakibara (Osaka, 1557), ajudà a construir el convent franciscà d'Osaka, on fou cuiner.
* Francesc (Kioto, 1549), metge i llec franciscà.
* Tomàs Dangui, boticari i llec franciscà a Osaka.
* Joan Kinuya (Kioto, 1569), seder i llec franciscà.
* Gabriel (Ise, 1578), catequista franciscà.
* Pau Suzuki (Owarai, 1548), catequista franciscà i responsable de l'hospital de S. Josep de Kioto.